ગત થોડાક મહીનાઓમાં એકાદ બે એવા પ્રસંગો પણ બન્યા છે જે એક ગુજરાતી બ્લોગર તરીકે અમારા આનંદને અનેકગણો વધારી આપે છે. ઈંગ્લેંડથી એક કુટુંબ ભારત આવેલું. અક્ષરનાદનો શિયાળબેટ અને સવાઈબેટનો લેખ વાંચીને અહીં મુલાકાત માટે તેમણે અમને વ્યવસ્થા કરી આપવા વિનંતિ કરી. ચોમાસાના અમુક મહીના પ્રતિકૂળ વાતાવરણને લીધે દરીયાઈ મુસાફરી માટે યોગ્ય હોતા નથી તેથી અહીં પીપાવાવથી સવાઈબેટનો વ્યવહાર નહીવત થઈ જાય છે – લગભગ બંધ જ હોય છે એટલે એમના માટે શાંત વાતાવરણ વાળા દિવસે વિશેષતઃ ગોઠવણ કરવાની જરૂર પડી. અને બધી ગોઠવણને અંતે એ સમગ્ર કુટુંબને ત્યાં સુધી લઈ જવાનું સદભાગ્ય અમને મળ્યું. ત્યાં તેમણે નમાજ અદા કરી, તેઓ ભારતમાં વસતા ત્યારની વર્ષો જૂની અનેક યાદો એ કુટુંબે હોડીની એ કલાકની મુસાફરી દરમિયાન તરોતાઝા કરી તથા દરગાહને ઘણા ઉંચા મૂલ્યની સોલાર બેટરી તથા લાઈટ્સ, રીચાર્જેબલ સેલ્સના આખા ખોખાં તથા એવી અનેક ઉપયોગી મૂલ્યવાન અને તેમણે ઈંગ્લેંડથી લાવેલી એવી વસ્તુઓની ભેટ કરી. અક્ષરનાદને પણ તેમણે રોકડ મદદ કરવાની ઈચ્છા વ્યક્ત કરેલી, જેનો અમે સાદર અસ્વીકાર કર્યો એટલે આખરે ભેટ તરીકે એક સરસ અને મોંઘુ દૂરબીન તેઓ ત્યાંથી લઈ આવ્યા અને ભેટ તરીકે આપ્યું. એક ધાર્મિક – ઐતિહાસીક મહત્વના સ્થળને આમ માધ્યમ બનીને મદદરૂપ થઈ શકવાના પ્રસંગે અમને ગદગદ કરી મૂક્યા